b'\n_START_ARTICLE_\nIvanko Farolfi\n_START_PARAGRAPH_\nDr. Ivanko (Ivan) Farolfi (Vis, 14. srpnja 1892. \xe2\x80\x93 Lepoglava, vjerojatno 30. travnja 1945.), hrvatski odvjetnik i politi\xc4\x8dar.\n_START_SECTION_\nDjelatnost prije Drugog svjetskog rata\n_START_PARAGRAPH_\nRodom iz vi\xc5\xa1ke trgova\xc4\x8dke obitelji. Zavr\xc5\xa1io studij prava u Zagrebu. Vra\xc4\x87a se na rodni otok gdje radi kao javni bilje\xc5\xbenik. \xc4\x8clan Hrvatske selja\xc4\x8dke stranke i pouzdanik Vladka Ma\xc4\x8deka.\n_START_SECTION_\nSuzbijanje pravoslavnog pokreta na Visu\n_START_PARAGRAPH_\nNa izborima 1936. godine predvodi listu HSS-a na lokalnim izborima i postaje gradona\xc4\x8delnik Visa. Njegova pobjeda ozna\xc4\x8dila je kraj dotada\xc5\xa1nje vi\xc5\xa1ke politi\xc4\x8dke elite pod vodstvom Ivana Ruljan\xc4\x8di\xc4\x87a koja je u suradnji s beogradskim vlastima zagovarala i poticala prijelaz Vi\xc5\xa1ana na pravoslavnu vjeru, u \xc4\x8demu je imala odre\xc4\x91enog uspjeha. Djelovanjem Farolfija i HSS-a dolazi do potpunog rasula pravoslavnog pokreta u Visu.\n_START_SECTION_\n1942.\xe2\x80\x931944.: za ve\xc4\x87u aktivnost HSS-a\n_START_PARAGRAPH_\nGodine 1941. nakon Travanjskog rata Italija okupira Dalmaciju, uklju\xc4\x8duju\xc4\x87i i Vis. Nakon \xc5\xa1to je Rimskim ugovorima to potvr\xc4\x91eno, napu\xc5\xa1ta Vis i odlazi u Zagreb._NEWLINE_Od kraja 1942., kada usta\xc5\xa1e pu\xc5\xa1taju iz zatvora \xc4\x8dlanove vodstva HSS-a (osim Vladka Ma\xc4\x8deka koji je interniran) obavlja du\xc5\xbenosti tajnika stranke. Tijekom 1943. razvio je zna\xc4\x8dajnu aktivnost, vodio ilegalnu mre\xc5\xbeu strana\xc4\x8dkih povjerenika i izdavao ilegalna strana\xc4\x8dka glasila (listovi "Pravica" i "Slobodna Hrvatska") i letke; oni me\xc4\x91utim imaju vrlo malu nakladu i distribuciju (Jeli\xc4\x87-Buti\xc4\x87, str. 99-100). U tome su sudjelovali i dr. Tomo Jan\xc4\x8dikovi\xc4\x87 i Ljudevit Toma\xc5\xa1i\xc4\x87, dok su drugi \xc4\x8dlanovi vodstva bili gotovo posve neaktivni._NEWLINE_Farolfi, Jan\xc4\x8dikovi\xc4\x87 i Toma\xc5\xa1i\xc4\x87 zauzimali su se da se ograncima HSS-a odobri mogu\xc4\x87nost aktivnog otpora usta\xc5\xa1kom re\xc5\xbeimu, zavisno od situacije na terenu, u suradnji s komunistima ili samostalno. U vrhu stranke je me\xc4\x91utim prevladalo inzistiranje na nastavku pasivne strategije \xc4\x8dekanja da zapadne sile dobiju rat, koju je od po\xc4\x8detka zastupao Ma\xc4\x8dek. Osobito potpredsjednik stranke August Ko\xc5\xa1uti\xc4\x87, koji zamjenjuje Ma\xc4\x8deka, inzistira da oru\xc5\xbeana borba nije prihvatljiva zbog \xc5\xbertava koje donosi, te da ne mo\xc5\xbee biti nikakve suradnje s komunistima i njihovim "Narodnooslobodila\xc4\x8dkim pokretom".\n_START_SECTION_\nPregovori sa komunistima\n_START_PARAGRAPH_\nKako su partizani uo\xc4\x8dljivo ja\xc4\x8dali i zadobijali britansku podr\xc5\xa1ku, Ko\xc5\xa1uti\xc4\x87 ubla\xc5\xbeava svoj stav. U sije\xc4\x8dnju 1944. Farolfi i Ivo Krbek po ovla\xc5\xa1tenju Ko\xc5\xa1uti\xc4\x87a, u ime HSS-a vode pregovore sa predstavnicima Narodnooslobodila\xc4\x8dkog pokreta (NOP-a) u Zagrebu o mogu\xc4\x87nostima suradnje i zajedni\xc4\x8dkog djelovanja. Ti pregovori ne dovode do nikakvog rezultata zbog oklijevanja Ko\xc5\xa1uti\xc4\x87a i drugih vo\xc4\x91a HSS-a da se otvoreno suprotstave usta\xc5\xa1kom re\xc5\xbeimu, kao i zbog odbijanja komunista da priznaju staro vodstvo HSS-a kao ravnopravne partnere. U okviru NOP-a u to vrijeme ve\xc4\x87 djeluje grupa vo\xc4\x91a HSS-a pod imenom Izvr\xc5\xa1ni odbor, koji prihva\xc4\x87aju vode\xc4\x87u ulogu KPH odnosno KPJ.\n_START_SECTION_\nPoku\xc5\xa1aj pu\xc4\x8da Voki\xc4\x87-Lorkovi\xc4\x87, uhi\xc4\x87enje i smrt\n_START_PARAGRAPH_\nLjeti 1944. kao opunomo\xc4\x87enik HSS-a sudjeluje u pregovorima o promjeni vlasti s Mladenom Lorkovi\xc4\x87em i Antom Voki\xc4\x87em (Pu\xc4\x8d Voki\xc4\x87-Lorkovi\xc4\x87). Nakon propasti tog plana, zajedno sa grupom drugih "zavjerenika" iz HSS-a i usta\xc5\xa1kog pokreta bio je uhi\xc4\x87en i zatvoren u tamnicu u Lepoglavi; jedino je Ko\xc5\xa1uti\xc4\x87 uspio pobje\xc4\x87i na partizanski teritorij, gdje je ubrzo bio uhi\xc4\x87en._NEWLINE_Farolfi je pod nerazja\xc5\xa1njenim okolnostima ubijen u Lepoglavi, kao i Voki\xc4\x87, Lorkovi\xc4\x87 i HSS-ovac Ljudevit Toma\xc5\xa1i\xc4\x87, vjerojatno u no\xc4\x87i 30. travnja 1945. Ostali zatvoreni \xc4\x8dlanovi vodstva HSS-a, kao i sam Ma\xc4\x8dek, bili su tada oslobo\xc4\x91eni; Ma\xc4\x8dek je oti\xc5\xa1ao u emigraciju.'